આજના સમાજના લોકો જાહેરમાં કહેતા ફરે છે કે સ્ત્રી અને પુરૂષને સમાન હક્કો મળ્યા છે. અમારા દીકરાના ઘરે દીકરો આવે કે દીકરી બંને સરખાં, પણ એ કેટલું સત્ય છે? 21મી સદીની ગૃહીણી પણ જ્યારે ગર્ભવતી હોય છે ત્યારે તેના મનમાં એક જ આશા હોય કે દીકરો જન્મે તો સારું. ભલે તમે જાહેરમાં એમ કહો કે દીકરો હોય કે દીકરી કોઇ ફરક પડતો નથી, કે દીકરી આવે ત્યારે જલેબીની બદલે પેંડા વહેંચો, પણ મારા હીસાબે 100 માંથી એકાદ વ્યક્તિ એવી હશે જે આ વાત સાથે ખરેખર તાદામ્ય સાધી શક્તો હશે. ડોક્ટર ગર્ભવતી સ્ત્રીની જ્યારે સોનોગ્રાફી કરે છે ત્યારે તેનો હેતુ હોય છે બાળક સ્વસ્થ છે કે નહીં તે જોવું, પણ મોટે ભાગે લોકો ડોક્ટરને એમ જ પૂછે છે કે છોકરો છે કે છોકરી? ભલેને કાયદો એ વાતની મનાઇ કરે કે આવી તપાસ ગેરકાયદેસર છે. શું બેબી ખરાબ હોય છે?